text: Nyt butikscenter på vej i Horsens
  06 januar 2011 kl. 20.47
  Efter fem års ventetid er et nyt butikscenter - lige over for Bilka - på vej i Horsens centrum, skriver Horsens Folkeblad.
  Hjørnegrunden på Høegh Guldbergsgade og Ove Jensens Alle har været til salg i fem år, men ingen har bidt på. Før nu. Hans Erik Frost - en af tre ejere af grunden - bekræfter til avisen:
  - Jo, den er god nok. Så snart vi har byggetilladelsen, der lige nu ligger hos kommunen, i hus, går vi i gang med at opføre første etape af et nyt butikscenter til 40 mill. kr. Vi bygger første etape på 4000 kvm, anden etape bliver på godt 3000 kvm.
  Hans Erik Frost, der driver Dansk Halentreprise A/S, ejer grunden sammen med Bent Poder og Kim Broch-Lips. Hans Erik Frost ønsker ikke at afsløre, hvilke forretninger, der flytter ind i det ny center.
  